La secretària general d'ERC creu que el TC no és "hàbil ni competent" per jutjar el dret a l'autodeterminació ACN Barcelona.-La secretària general d'ERC, Marta Rovira, ha afirmat que el ple de la setmana que ve és "ideal" per aprovar la llei del referèndum per una "qüestió temporal". "La setmana que ve s'apunta com una setmana ideal per fer al Parlament la feina que hem de fer i el Govern la feina que li falta", ha afegit en una entrevista a Rac 1. En canvi, no ha volgut concretar una data per a la llei de transitorietat i s'ha limitat a recordar que l'acord entre JxSí i la CUP és aprovar-la abans de l'1 d'octubre. Després que la vicepresidenta del govern espanyol, Soraya Sáenz de Santamaría, hagi avisat que ja tenen els recursos judicials a punt sigui la fórmula que s'utilitzi per aprovar les lleis de desconnexió, Rovira ha considerat que el Tribunal Constitucional (TC) no és "hàbil ni competent" per jutjar un dret reconegut internacionalment com és el dret a l'autodeterminació.  "La setmana que ve és ideal per tenir a punt tots els recursos que han de permetre convocar el referèndum, per una qüestió temporal", ha assegurat la número dos dels republicans, que no ha volgut donar detalls sobre com es tramitarà la norma. "Com que estem perseguits entendrà que em reservi la informació sobre els instruments que tenim sobre la taula per aprovar la llei del referèndum", ha argumentat, per després assegurar que es farà de la manera més garantista i "més democràtica possible".  Segons Rovira, tot està a punt per poder fer l'1 d'octubre: les urnes, el cens, els col·legis electorals i només falta el decret de convocatòria. De fet, ha assenyalat que quan es faci la convocatòria es posarà en funcionament tota l'operativa. La secretària general d'ERC també ha qualificat de "patètic" que no es puguin donar més detalls perquè hi ha un Estat que "persegueix les urnes". En referència a les declaracions de la vicepresidenta del govern espanyol, Rovira ha considerat que "hauria de posar els pèls de punta" que Sáenz de Santamaría digui que l'instrument que té a punt és un tribunal, el Tribunal Constitucional (TC). Unes declaracions que, segons Rovira, demostren que l'alt tribunal és el "braç polític" del govern espanyol. De fet, Rovira ha defensat que el TC no té competències per jutjar el dret a l'autodeterminació. "Un dret fonamental, que és irrevocable, que hem tingut sempre i que exercirem com a poble", ha afegit. Així, doncs, la secretària general dels republicans ha donat per fet que es continuarà endavant amb el referèndum independentment del que digui aquest tribunal i ha recordat que el Govern ha obert una via per buscar suports a nivell internacional. L'1 d'octubre, palanca de canvi a l'Estat Preguntada per la reunió que ella i el líder d'ERC, Oriol Junqueras, van mantenir dissabte passat amb el líder de Podem, Pablo Iglesias, i el portaveu d'En Comú Podem, Xavier Domènech, Rovira s'ha limitat a dir que va ser un "intercanvi d'impressions" i ha afegit que la proximitat de l'1 d'octubre va fer que gairebé tota la conversa se centrés en el referèndum. També ha explicat que van donar a Podem el missatge que l'1 d'octubre pot ser "palanca de canvi" a l'Estat. No es va parlar, segons Rovira, "de si s'afrontaria una moció de censura, ni d'un govern o un altre ni de coalicions".

Summary: Marta Rovira defensa que la setmana que ve és "ideal" per aprovar la llei del referèndum


El Marc Unitari de la Comunitat Educativa (MUCE) considera que un augment inferior a 500 MEUR en el pressupost per a educació seria "inacceptable". Aquesta xifra suposaria un increment del 10%, el mateix que va haver fa dos anys, segons ha dit el portaveu del sindicat majoritari USTEC-STEs (IAC), Ramon Font. Les entitats que formen part de la plataforma en defensa de l'educació pública han confirmat que es reuniran l'11 de desembre amb el conseller d'Educació, Josep Bargalló, i han avisat que continuaran les mobilitzacions si el Govern no dona resposta a les seves demandes. A banda de l'augment pressupostari, el MUCE, que ha convocat una manifestació aquest dissabte per exigir que es destini el 6% del PIB català a educació, ha reclamat al Govern que millori l'atenció als alumnes i que es tingui en compte l'opinió del personal docent a l'hora de prendre decisions. Font ha assegurat que el fet que el Govern "revertís les retallades" del 2010 seria un "bon començament" perquè suposaria que el sistema educatiu augmentaria la capacitat de servei. Per tal de "revertir les retallades", el portaveu d'USTEC ha dit que calen 7.200 dotacions de professorat més.     La responsable polítiques educatives de CCOO, Teresa Esperabé, ha destacat la necessitat de "continuar insistint" perquè les "retallades" no s'han "revertit" i per tal que l'educació sigui inclusiva i de qualitat. Amb l'objectiu de donar una millor atenció als alumnes amb necessitats especials, Esperabé ha defensat que s'han de reduir les ràtios i augmentar el personal de suport educatiu.  La representant de la UGT Sílvia Martínez ha denunciat la "manca de democràcia real" en el sistema educatiu. Ha criticat que les decisions depenguin dels equips directius i ha demanat que es tingui en compte l'opinió dels docents a l'hora de prendre decisions.  Per la seva banda, el representant de la CGT Josep Riera ha alertat que no s'està combatent la "segregació" en el sistema educatiu. Ha remarcat la necessitat de tenir uns pressupostos per "combatre" aquesta qüestió perquè augmenta la desigualtat.  "S'ha perdut el concepte d'interculturalitat", ha lamentat també Riera. La presidenta de la FaPaC, Xènia Amorós, ha fet una crida a les famílies i a tota la ciutadania a mobilitzar-se aquest dissabte. A més, ha demanat que els menjadors formin part dels drets educatius i que estiguin directament gestionats pel departament d'Ensenyament. Amorós ha assenyalat que aquesta mesura no té cap cost econòmic i que és una qüestió de "voluntat política".  Maria Vinuesa, de Rosa Sensat, ha subratllat que l'educació "no és només dels docents i de les persones que tenen fills". "És de tota la societat, si no ho entenem tenim un problema com a societat", ha remarcat. Vinuesa ha reclamat més inversió en l'etapa de 0 a 3 anys perquè el departament d'Ensenyament "passa olímpicament".   Finalment, Jordi Jiménez, de Fapaes, ha alertat que la majoria de pares i mares perceben que la tutorització i l'acompanyament dels alumnes no es fa com caldria. "Els professors no tenen prou temps i són pocs tenint en compte la quantitat d'alumnes que hi ha", ha apuntat com a causa de la manca d'acompanyament als alumnes.   Pressupostos, participació i igualtat d'oportunitats La comunitat educativa es manifestarà aquest dissabte per demanar un increment del pressupost per a educació, més participació a l'hora de prendre decisions i acabar amb la segregació en el sistema. Segons han apuntat les entitats, les mobilitzacions tenen l'objectiu que els partits polítics "prenguin consciència que s'han de fer canvis".   "Des del 2010 no es planifica res i s'ha de planificar", ha reclamat el representant de la CGT. La presidenta de la FaPaC també ha demanat al Govern un "compromís polític" i de "diàleg" amb la comunitat educativa per millorar el sistema i ha remarcat que actualment aquest "compromís" no existeix.  Els estudiants exigeixen la reducció de les taxes Els sindicats d'estudiants també s'han sumat a la mobilització. A banda de la resta de demandes, els estudiants han exigit al Govern la reducció de les taxes universitàries. La membre del SEPC Clàudia Plana ha reclamat al Govern que es "posicioni" i ha avisat que no "permetran" uns pressupostos que no incloguin la reducció de les taxes.  En la mateixa línia, la representant de l'AEP Joana Bregolat ha apuntat que la rebaixa de les taxes universitàries ha de "suposar un canvi cap a la gratuïtat". "Ens trobem amb una educació de classe", ha dit, després d'indicar que la "precarització" dels docents també perjudica els estudiants.

Summary: La comunitat educativa creu que un augment pressupostari inferior a 500 MEUR seria "inacceptable"


Les pàgines web de la Fiscalia General de l'Estat i de VOX no funcionen i el grup 'Hackers per la República' s'ha atribut un atac als seus portals com a resposta les peticions de presó contra els líders independentistes. "Tot i que tenen noms diferents, són el mateix. Fiscalia i VOX units en contra de la llibertat democràtica del poble", ha assegurat el grup en una piulada. Els escrits al perfil de 'Hackers per la República' anunciant els atacs han aparegut aquest divendres a Twitter coincidint amb l'anunci de les peticions de presó.    Fonts de la fiscalia han assegurat que estan intentant resoldre la incidència, en què ha caigut el servidor, però que no han identificat el seu "origen".  Per la seva banda, el president de VOX, Santiago Abascal, ha dit a Twitter que l'atac "és una notícia excel·lent que demostra a ulls de milions d'espanyols qui està combatent el cop separatista". "Els gossos de Torra i Puigdemont no ens espanten", ha assegurat.

Summary: Hackers per la República s'atribueix la caiguda de les pàgines web de la fiscalia i VOX


La Sala d’Admissió del Tribunal Suprem es reuneix aquest dilluns a dos quarts de vuit del vespre per decidir si admet a tràmit el recurs que la Fiscalia General de l’Estat ha presentat contra la presidenta del Parlament, Carme Forcadell, i cinc membres de la Mesa per suposats delictes de rebel·lió, sedició i malversació de fons. La Sala està presidida pel conservador Manuel Marchena, que també serà el ponent de la decisió. En formen part a més els magistrats Juan Ramón Berdugo, Andrés Martínez Arrieta, Luciano Varela, i Julián A. Sánchez Melgar. Un cop admesa a tràmit, la causa passarà a mans d’un instructor. Els magistrats tenen potestat per adoptar aquest mateix dilluns alguna mesura cautelar, tot i que fonts del Tribunal Suprem ho veuen poc probable tenint en compte que la Fiscalia només demana de moment que siguin citats.

Summary: El Tribunal Suprem decideix a dos quarts de vuit del vespre si admet la querella contra Forcadell


Els empleats municipals de Bassella (Alt Urgell) han començat a treballar aquesta setmana al nou edifici consistorial, que està ubicat al nucli d'Ogern i substitueix a l'anterior seu provisional situada des de feia vint anys en un magatzem al costat de la carretera C-14. De fet, el trasllat des d'aquestes dependències es va completar en els darrers dies i, a banda de resoldre alguns petits serrells, les instal·lacions ja estan plenament operatives. Cal destacar que aquesta construcció de nova planta és la primera que s'ha projectat per acollir l'ajuntament ja que, abans que les aigües de l'embassament de Rialb neguessin l'antiga població, el consistori havia estat a l'edifici de l'escola i també s'havia instal·lat en alguns baixos de cases. L'actual situació sanitària ha obligat a treballar, de moment, a porta tancada i deixar per a més endavant l'acte d'inauguració del nou edifici de l'Ajuntament de Bassella. L'alcaldessa d'aquesta localitat alturgellenca, Cristina Barbens, ha destacat la importància que té el fet de poder, finalment, "disposar de la casa de tota la gent del municipi" i que aquesta també s'hagi projectat pensant "en el present i el futur", tenint en compte, per exemple, la necessitat d'espais en cas que més endavant hi hagin més empleats. Pel que fa al disseny de l'edifici, s'ha treballat amb la idea de reflectir la història del municipi, a més de buscar la seva integració en l'entorn. Així, part de les pedres que revesteixen les parets s'han recuperat del fons de l'embassament que va negar l'antiga població ara fa dues dècades i, concretament, s'han extret d'alguns marges que hi havia pels seus voltants. El seu ús contrasta amb la col·locació d'altres peces totalment llises, a través de les quals es vol representar el seu ressorgiment. Tot i que les obres de l'equipament havien d'estar enllestides a finals de 2019, la seva posada en marxa tanca una etapa de provisionalitat que s'ha allargat uns vint anys. En aquest sentit, Barbens ha explicat que en un primer temps hi havia la "previsió i esperança de reconstruir l'antic poble de Bassella en un altre emplaçament" però que, finalment, aquesta opció va quedar descartada en veure que, amb el pas del temps, els seus habitants s'anaven instal·lant en habitatges d'altres localitats properes. L'edifici, que ha tingut un cost de prop de mig milió d'euros, compta amb una superfície d'uns 300 metres quadrats. Aquests estan distribuïts en una sola planta, amb l'objectiu de facilitar l'accés a les persones amb mobilitat reduïda. Així, l'equipament disposa d'una sala per a l'arxiu, tres despatxos, una recepció i una sala de plens. Aquesta darrera s'ha ideat per a què tingui un caire multifuncional ja que, segons les necessitats, pot quedar oberta cap al vestíbul per tal de guanyar espai.

Summary: Bassella estrena el seu primer edifici consistorial després d'haver ocupat diversos equipaments durant la seva història


Els Mossos d’Esquadra van detenir dimarts dos traficants de drogues en el marc d’un control preventiu de carretera a la TP-2002 a Vila-rodona (Alt Camp). Segons informa la policia catalana, la patrulla va observar que un vehicle pretenia esquivar-los i, quan van escorcollar el turisme, van trobar una vintena d’embolcalls de cocaïna, un de marihuana i una peça d’haixix d’uns tres centímetres. El conductor del vehicle, que no tenia carnet, va saltar una tanca de protecció de la carretera per intentar fugir per uns camps, però va acabar detingut tot i oposar una forta resistència i causar lesions a un dels agents. Els arrestats són veïns del Vendrell, de 45 i 59 anys, i de nacionalitat marroquina.  Tots dos van quedar en llibertat amb càrrecs després de declarar al jutjat de guàrdia de Valls amb l’obligació de presentar-se davant del jutge quan siguin requerits.

Summary: Enxampen dos traficants de drogues quan intentaven esquivar un control policial a Vila-rodona


El cardenal arquebisbe de València, Antonio Cañizares, ha carregar aquest dimarts contra la portaveu de la CUP al Parlament Anna Gabriel i les seves declaracions sobre la concepció d’educació en comunitat assenyalant “es pot dir una estupidesa més gran i que no passi res?”. Cañizares ha fet aquestes manifestacions durant la conferència al col·legi Sagrada Família patronat de la Joventut Obrera de València en el qual ha fet una defensa de la família cristiana i ha censurat les declaracions de Gabriel, ha qui ha definit com “una que està ficada en política”. L’arquebisbe ha criticat les ideologies de gènere, que ha dit que són “les més insidioses” i que no es poden tolerar perquè “volen destruir la família, l’home i la humanitat”.  Cañizares també ha alertat que en l’antiga Unió Soviètica “on s’ha volgut destruir la família” ara es troba que està “rejovenint com a poques parts del continent” i ha afegit que “no s’han de repetir els fracassos, sembla que alguns amb ideologies pròximes a aquestes ells estan entestats en repetir aquest fracàs”.   "Això cal dir-ho, i si em critiquen doncs beneïda l'hora en què ho facin perquè veritablement és el meu deure com a bisbe advertir els meus fidels del perill que hi ha després d'aquestes ideologies per a la pau mundial", ha afegit. Així mateix, ha afirmat que "la família hauria de ser la primera i gran prioritat mundial perquè en l'existència de l'home, en els seus goigs i patiments, el més determinant és la família". "En ella cada un és reconegut, respectat i valorat en si mateix, on l'home creix i tots aprenem a mirar i a comprendre el misteri de la vida i a ser persones", ha manifestat. Igualment, ha assegurat que "la família és santuari de l'amor i de la vida que hi ha perquè cada persona pugui ser estimada per si mateixa i aprengui a donar-se ia estimar, no per interès o benefici, sinó per estimar si mateixa a cada persona ".

Summary: L’arquebisbe de València a Anna Gabriel (CUP): “Es pot dir una estupidesa més gran que l’educació en comuna?”


El nou conseller d'Empresa i Coneixement, Jordi Baiget, ha assegurat aquest dimecres que "donarà continuïtat a l'excel·lent obra" del fins ara conseller d'Empresa i Ocupació, Felip Puig i s'ha fixat com objectiu "acompanyar la multitud d'iniciatives que hi ha en l'activitat dels sectors productius del país perquè innovin, creixin, exportin i creïn ocupació". Segons el nou titular d'Empresa, "és la millor manera de garantir el progrés econòmic i benestar social" perquè aquestes iniciatives "són les que generen riquesa, treball i millores i progrés a la ciutadania". Puig i Baiget han fet el traspàs de la conselleria aquest dijous al Departament d'Empresa després que Baiget hagi promès el càrrec al matí al Palau de la Generalitat com a nou conseller.    Baiget ha manifestat que es tracta que el Departament d'Empresa i Coneixement "ajudi en allò que pugui als sectors productius, els hi faci la vida el més simple i que quan tinguin necessitat de créixer, sortir a l'exterior i innovar tinguin al costat al Govern".  Per la seva part, Puig ha ressaltat que ha estat una etapa molt intensa com a conseller d'Empresa i Ocupació i que el Govern sortint amb Mas al capdavant "ha fet una feina molt constructiva en moments molt difícils i en els darrers dos anys" s'ha produït una "franca recuperació econòmica, que no vol dir superació de la crisi". Ha manifestat que la prioritat social és la lluita contra l'atur, però ha admès que l'economia catalana està en "una línia de creixement i enfortiment i especialització intel·ligent i aquest departament és clau". Puig s'ha mostrat molt content que una persona com Baiget sigui el que agafi el seu relleu. Quan va saber que Baiget ocuparia el càrrec, ha reconegut que es va sentir molt content i confiat que "sabrà fer una feina molt important".  El fins ara conseller ha indicat que aquest és un país que "en moltes etapes de la seva història s'ha fet fins i tot sense llibertat, democràcia, sense política i sense estat propi i és molt necessari que el món de l'emprenedoria, de l'empresa, industria, turisme, comerç i energia, és a dir, els sectors productius, estiguin molt ben acompanyats". "L'acompanyament del sector públic és molt transcendent per fer una molt bona feina", ha afegit.

Summary: El nou conseller d'Empresa i Coneixement es fixa com objectiu acompanyar les iniciatives dels sectors productius


Nedada reivindicativa aquest dissabte a Pals (Baix Empordà) per reclamar la protecció del corall vermell i la preservació de l'entorn natural. Aquesta és una de les activitats que més de vint entitats i membres de diferents col·lectius han organitzat a diferents punts de Catalunya sota la plataforma 'Vida al corall, vida al mar!'. Reclamen al nou govern espanyol un "canvi de rumb" en la gestió del medi marí i la gestió pesquera per assegurar la recuperació de les espècies. En el cas del corall vermell, demanen que s'anul·lin les dotze llicències atorgades per a l'extracció d'aquesta espècie "emblemàtica i de gran importància ecològica" que està en un estat "crític" a la zona de les aigües interiors de Catalunya tal com recollia un estudi científic. També volen que s'estableixi una veda de l'extracció de corall a tota la costa catalana i que es faci un seguiment exhaustiu de l'estat de les poblacions. Abans de fer una ruta de via brava des de la platja gran de pals s'ha llegit un manifest. La jornada reivindicativa s'ha fet aquest dissabte coincidint amb el Dia Mundial dels Oceans i reivindicant la seva protecció i conservació. A Pals (Baix Empordà) una desena de persones han nedat des de la platja gran d'aquest municipi tot seguint una ruta de la via brava d'uns 1.500 metres de distància. Les condicions de l'aigua eren bones, amb uns 21 graus de temperatura i el mar en calma.  Abans de fer l'activitat han llegit un manifest de la Plataforma Vida al Corall, vida al mar on han recordat que les alarmes van saltar quan fa dos mesos el Ministeri d'Agricultura i Pesca, Alimentació i Medi Ambient va atorgar 12 llicències per a l'atracció i venda de corall vermell en aigües exteriors de Catalunya. La decisió es va prendre després que la Generalitat ja hagués aprovat una moratòria temporal d'aquesta modalitat de pesca durant deu anys en aigües interiors a Catalunya.  "La situació del corall és greu i no s'entén que les dues administracions prenguin decisions contradictòries malgrat haver-hi un estudi científic que així ho alerta", afirma el director de la Fundació Mar, Miquel Ventura, una de les entitats que formen part de la plataforma. Consideren que el més urgent és anul·lar les dotze llicències, que s'apliqui una veda a aigües interiors i exteriors i que es prenguin decisions "coherents" que passin per una gestió sostenible de l'espai. Per Ventura, "l'entorn natural és de tothom i el mateix dret té el coraller de fer-ho de forma sostenible com els que volen observar-lo i gaudir-lo". Abans de prendre decisions, però, cal basar-se en estudis científics. En aquest sentit, també recorden que el corall vermell no està "amenaçat" només a Catalunya sinó que aquesta espècie va ser inclosa a la Llista Vermella de la Mediterrània elaborada per la Unió Internacional per a la Conservació de la Naturalesa (UICN) en la categoria d''en perill d'extinció'.  Per altra banda, la plataforma alerta que la problemàtica va molt mes enllà que aquesta espècie en concret com és el canvi climàtic, la sobrepesca o les espècies invasores i que cal que les administracions "facin un canvi de rumb", apostin per una "conservació activa" i destinin recursos a la preservació d'aquest patrimoni. També recorden que sectors estratègics com el turisme depenen directament de la bona gestió i conservació d'aquest entorn.  Des de la plataforma també adverteixen que la societat seguirà mobilitzant-se amb noves actuacions  si no hi ha un canvi en les polítiques. A banda de Pals, també s'han fet activitats reivindicatives a altres punts del litoral català com ara Barcelona, Tarragona i Sant Adrià del Besós. Entre les més de vint entitats que formen part de la plataforma hi ha Ecologistes en Acció, FECDAS, Vies Braves i Amics de les Illes Formigues, entre d'altres.

Summary: Nedada reivindicativa a Pals per reclamar la protecció del corall vermell i la preservació de l'entorn marí


El cost per hora treballada va augmentar el quart trimestre del 2017 l'1,6% en relació amb el mateix període de l'any passat. Si s'eliminen els efectes estacionals i de calendari, la variació anual del cost per hora treballada va ser de l'1,2%. Els sectors que han registrat els increments anuals més grans en el quart trimestre han estat el format per les empreses d'informació i comunicacions, el 4,9% més, les activitats financeres i d'assegurances, el 4,3% més, i les activitats professionals, científiques i tècniques amb un increment del 3%. Per contra, els majors descensos es van registrar en el sector de les indústries extractives, -0,7%, la construcció, el -0,7% i l'educació el -0,6%, segons dades facilitades per l'institut d'estadística espanyol.  L'Institut Nacional d'Estadística (INE) indica que si s'eliminen els efectes estacionals i de calendari, les activitats amb les taxes anuals més elevades en relació amb el cost laboral per hora treballada van ser la informació i les comunicacions, el 4,3% més, les activitats financeres i d'assegurances, el 3,8% més, i les activitats professionals, científiques i tècniques, el 2,4% més.  En sentit contrari, la construcció va veure com els costos laborals per hora treballada van caure l',1,1%, l'educació el -0,9% i les activitats artístiques, recreatives i d'entreteniment, el -0,1%, i van suposar els tres sectors amb les taxes anuals corregides amb les caigudes més intenses.

Summary: El cost per hora treballada tanca el 2017 amb un increment de l'1,6% en relació amb al desembre del 2016


Joan Dausà tornarà als escenaris per presentar el seu nou disc amb un concert sorpresa el 24 d'abril de 2021. L'artista ho ha anunciat de forma inesperada en la darrera actuació de la gira del seu tercer treball d'estudi 'Ara som gegants', que ha ofert al Teatre Auditori de Sant Cugat del Vallès (Vallès Occidental). El music de Sant Feliu de Llobregat ha explicat a l'ACN que encara no ha començat a treballar en el seu nou projecte, que ha de veure la llum la primavera de l'any vinent. Amb tot, ha indicat que serà "continuista" i inclourà "més cançons que facin ballar". Més de 60.000 espectadors han gaudit d'aquesta gira que ha inclòs actuacions tan destacades com la de presentació al Tibidabo, la del festival de Cap Roig o la dels Jardins de Pedralbes.

Summary: Dausà acomiada la gira 'd'Ara som gegants' i anuncia el seu retorn amb un concert pel nou disc el 24 d'abril del 2021


La fiscalia ha presentat al jutjat de vigilància penitenciària un escrit d'oposició a un permís que la Junta de Tractament de Lledoners va acorda per al president d'Òmnium, Jordi Cuixart, el 5 de març. El ministeri públic argumenta que el permís és "prematur" i està "injustificat", perquè Cuixart no assumeix els fets delictius i no està penedit. A més, també remarca que no s'ha fet cap tractament penitenciari d'acord amb el delicte de sedició pel qual se'l va condemnar. La fiscalia creu que Cuixart s'ha de sotmetre a un tractament que "l'ajudi a comprendre que per obtenir les finalitat que pretén, legítimes en la generosa Constitució espanyola, no hi ha altra via que la de la modificació legislativa per les vies legals". En l'escrit, la fiscalia considera que el permís és "prematur" perquè s'atorga quan hi ha un "escàs temps de compliment en relació a la pena imposada" i que això "frustra en gran mesura les finalitat de la pena de prevenció general i especial, i fins i tot la rehabilitació". Segons el ministeri públic, el permís "no podrà servir" per a la finalitat de preparar l'intern "per a la futura vida en llibertat" i, per tant, la seva finalitat "es desvirtua amb la concessió de permisos penitenciaris excessivament anticipats". El ministeri públic també creu que "no existeix un reconeixement del delicte" per part de Cuixart. De fet, considera que el president d'Òmnium "fa la seva pròpia interpretació" dels fets recollits en la sentència a partir d'una "llei superior, el dret moral a obeir", que "justifica la seva actuació". Per això, sosté que Cuixart "no presenta voluntat de canvi ni de penediment" i assegura que "difícilment es pot tenir confiança en el bon ús del permís quan l'intern no assumeix el delicte". La fiscalia afegeix que "en cap cas es concediria un permís a un intern que en relació al delicte comès manifestés que ho tornaria a fer en les mateixes condicions i per les mateixes vies", tot advertint que la pena de 9 anys de presó és "pròpia de delictes com l'homicidi, l'agressió sexual amb penetració o la salut pública en supòsits agreujaments de tràfic de substàncies estupefaents". "Tampoc en aquest supòsit s'ha de concedir el permís", ha reblat.

Summary: La fiscalia s'oposa a un permís a Cuixart acordat per la Junta de Tractament el 5 de març


L'expresident de la Generalitat Artur Mas ha reconegut que va reunir-se amb Carles Puigdemont i altres l'estiu del 2016 quan es començava a parlar del referèndum. En aquell moment ja no era president i ha afirmat que el referèndum no estava ni al full de ruta ni al programa electoral però que s'introdueix "pel debat generat a la societat catalana" i no només per la pressió de la CUP. També ha relatat que va advertir de les dificultats de convocar un referèndum i que ho va fer partint de l'experiència que tenia pel 9-N (llavors ja estava investigat per la justícia). "Els vaig dir que si optaven pel referèndum jo no m'hi oposaria però que mai es perdés per part de la Generalitat la capacitat d'iniciativa institucional en un marc legal que la Generalitat pogués controlar", ha manifestat. En aquest sentit, ha dit que per "controlar la situació" l'eina eren les eleccions. Sobre l'1-O, ha dit que hi havia "obsessió" per donar-li cobertura jurídica però que el "pes fonamental" va ser de la societat civil.

Summary: Mas reconeix al Suprem que va advertir Puigdemont de les dificultats de convocar un referèndum


El primer secretari del PSC, Miquel Iceta, ha assegurat que el 2019 serà l'any de la "gran batalla" política, i ha avisat que hi poden haver eleccions també al Parlament i al Congrés, al marge dels comicis de les municipals i a l'Eurocambra, convocats per al 26 de maig. Durant la seva intervenció al Consell Nacional del partit, celebrat aquest dissabte al matí a la seu dels socialistes, el líder del PSC ha advertit que l'any que ve es "jugarà tot" i es decidirà si s'avança cap al "diàleg i el socialisme", o cap al "conflicte i el populisme". D'altra banda, Iceta ha carregat contra l'actuació "indigne" d'ERC al Congrés amb el ministre d'Exteriors, Josep Borrell: "Sense respecte ni convivència no hi pot haver democràcia". Iceta ha remarcat que l'any vinent es decidirà si creix "la incertesa i la inseguretat" o bé si la societat avança cap al socialisme. Així, també ha opinat que el 2019 serà clau per si Europa és "més social" o bé hi ha "menys Europa". El cap de files del PSC també ha admès que ningú no està en condicions de descartar eleccions catalanes i espanyoles: "És un any decisiu per a l'orientació de la política, potser hi haurà dues, tres o quatre convocatòries, però una única batalla", ha avisat, per argumentar que el 2019 s'encaminarà entre el "progrés o la incertesa", i "Pedro Sánchez o les tres dretes", en referència al PP, Cs i Vox. Davant d'aquest escenari, Iceta ha reivindicat el seu partit en els 40 anys de la seva fundació, i ha assegurat que el PSC és ara "més útil" per construir la societat que mai. En aquesta línia, el també cap de files del grup parlamentari socialista ha criticat que els partits independentistes estiguin instal·lats en la "divisió interna i el desconcert", mentre el PSC "aixeca la vista" i mira el país "sencer" per definir les prioritats de les polítiques públiques "per avançar". A més, el dirigent constitucionalista també ha lamentat que els partits independentistes no hagin reconegut que el 2017 va ser un "fracàs", en referència als seu objectius. Així, ha assegurat que la societat està "dividida", l'economia "afeblida" i ha lamentat que les institucions hagin hagut d'estar "intervingudes", amb l'article 155 -al qual el PSC hi va donar tot el suport. Pel que fa a la política espanyola, Iceta ha dit que "sembla mentida" que els qui van fer possible el canvi a la Moncloa a favor de Pedro Sánchez ara no l'aprofitin per resoldre el conflicte: "Alguns entenen la mà oberta o el diàleg com una feblesa, o una oportunitat per radicalitzar les seves posicions: és inaudit", ha opinat. La comissió electoral del PSC ha certificat els caps de llista de les eleccions municipals del 26 de maig de municipis com Badalona (Àlex Pastor), Sabadell (Marta Farrés), Mataró (David Bote), Reus (Andreu Martin), Sant Cugat del Vallès (Pere Soler), Vilanova i la Geltrú (Juan Luis) o el Prat (Juan Pedro), entre d'altres.

Summary: Iceta diu que el 2019 serà l'any de la "gran batalla" i avisa que hi poden haver eleccions al Parlament i al Congrés


La cursa solidària Intermón Oxfam Trailwalker ha sortit aquest dissabte a les 10 del matí d'Olot amb més de 2.200 participants repartits en més de 370 equips. Els grups estan formats per quatre corredors i dues persones més que els assisteixen en cotxe per ajudar-los amb tot el que necessitin. Els participants hauran de travessar les comarques gironines, recorrent uns 100 quilòmetres fins a Sant Feliu de Guíxols (Baix Empordà), en menys de 32 hores, per la lluita contra la pobresa i el dret a l'aigua. La Trailwalker és la prova solidària que més recapta de tot l'Estat, de fet supera el milió d'euros. A més, enguany, a les cites de Girona i Madrid, s'hi ha afegit la del País Basc, amb una proposta pels dies 20 i 21 de maig. Fins ara, gràcies als 585 equips que ja s'han apuntat en alguna de les tres curses convocades, la Trailwalker ja ha pogut recaptar més de 720.000 euros, una quantitat que té marge de creixement, ja que encara estan obertes les inscripcions d'Euskadi i Madrid. Gran part dels equips fa mesos que estan entrenant i preparant-se per aquest desafiament solidari i esportiu. A més, tots els equips han hagut de recopilar un mínim de diners en donatius per poder inscriure's a la cursa. Tota la recaptació del Trailwalker es destinarà als més de 400 projectes que té a tot el món per la lluita contra la pobresa i el dret a l'aigua. El repte solidari és el component principal d'aquesta cursa, a més del treball en equip, la preparació esportiva i el desafiament físic i mental. Sota el lema 'Quilòmetres que canvien vides', cada equip que participa en el Trailwalker es compromet a recaptar, abans de l'esdeveniment elegit, un mínim de 1.500 euros per donar suport als projectes d'Oxfam a tot el món. Aquest import el recapten mitjançant donatius que familiars, amics, coneguts o empreses els aporten mitjançant el perfil que cada equip té a la web del Trailwalker, arribant alguns equips a recaptar quantitats superiors a 11.000 euros. CaixaBank, l'empresa amb més equips CaixaBank ha guanyat la medalla Premi Convocatòria a l'empresa que més grups ha mobilitzat a la marxa solidària Oxfam Intermón Trailwalker 2017 pels seus 68 equips. Un total de 408 empleats de l'entitat han sortit d'Olot aquest matí per emprendre els 100 quilòmetres d'aquesta prova i aportar el seu gra de sorra en la lluita contra la pobresa i al dret a l'aigua. Aquesta és la tercera vegada que CaixaBank rep aquest reconeixement per part dels organitzadors d'aquesta prova.

Summary: Més de 2.200 persones participen a la Oxfam Intermón Trailwalker per recollir fons contra la pobresa i el dret a l'aigua


El Grup Demòcrata creu que el govern d'Ada Colau no té voluntat de negociar amb ells els pressupostos del 2018 i augura que els aprovarà mitjançant l'eina de la qüestió de confiança, com ja va fer amb el dels 2017. En roda de premsa per presentar les 107 al·legacions que ha presentat el PDeCAT als comptes, la portaveu adjunta del grup, Sònia Recasens, ha recordat que es van comprometre a negociar amb el govern, però ha reconegut que no és "gens optimista" sobre aquest procés. "No veiem cap voluntat de prendre's seriosament aquest procés ni de fer cap acostament. Creiem que ells tiraran pel dret i ja tenen els mecansimes preparats per tirar endavant amb la qüestió de confiança", ha indicat Recasens. Tot sembla indicar que la votació sobre els comptes ja es produirà l'any vinent, de forma que s'hauran de prorrogar els actuals unes setmanes a causa també del període electoral.

Summary: El Grup Demòcrata creu que Colau no vol negociar els pressupostos i que els aprovarà amb una qüestió de confiança


La manifestació espanyolista convocada per aquest diumenge a les dotze del migdia a la Plaça Espanya de Manresa ha rebut, finalment, el vistiplau del Departament d'Interior, que l'ha autoritzat malgrat l'oposició de l'Ajuntament de Manresa. Segons fonts d'Interior, una manifestació és un "dret constitucional" i, amb els informes fets pels Mossos i la Policia Local, "no es veuen motius de seguretat per modificar-la o prohibir-la". La germandat Hermanos Cruzados és qui va demanar el permís per fer la marxa i ha rebut el suport de Somatemps. L'Ajuntament de Manresa va anunciar aquesta setmana que prohibia la marxa per donar compliment a uns acords de ple del 2013 i 2016 en què es declaraven "ciutat antifeixista" i es comprometien a no permetre que s'exhibissin pancartes o lemes que fomentin l'odi i la violència cap a les persones per raó de sexe, Segons ha avançat el diari digital 'NacióManresa' i han confirmat fonts del Departament d'Interior a l'ACN, finalment es podrà dur a terme la manifestació espanyolista d'aquest diumenge a la capital del Bages. Tot i que l'entitat que ha demanat permís per fer la marxa és la germandat Hermanos Cruzados, l'organització Somatemps és qui n'ha fet difusió a través de la seva pàgina web i de les xarxes amb el lema 'El Bages es queda'.  El Departament d'Interior ha informat que les manifestacions són un "dret constitucional" i, per tant, no es poden prohibir. Les mateixes fonts han explicat que l'entitat organitzadora de la marxa va demanar permís a la Generalitat i Interior va encarregar un informe a Mossos i la Policia Local que, en cap cas, "han vist motius per prohibir-la o modificar-la".  L'Ajuntament de Manresa va anunciar aquest dimecres que els organitzadors serien multats si feien la marxa patriòtica a la ciutat, ja que el consistori donava compliment a un acord de ple en què es comprometien a no permetre que s'exhibissin pancartes o lemes que fomentin l'odi i la violència cap a les persones per raó de sexe, origen, ideologia, orientació sexual o religiosa.  Així doncs, malgrat l'oposició de la ciutat, la concentració tindrà lloc diumenge a les dotze del migdia a la plaça Espanya de la capital del Bages.

Summary: Interior autoritza la manifestació espanyolista convocada per diumenge a Manresa malgrat l'oposició del consistori


Unió Democràtica de Catalunya (UDC) ha desaparegut pràcticament de la política municipal catalana, tot i que manté quatre alcaldies. Es tracta dels municipis de Vilamalla, Pla de Santa Maria, Prat de Compte i Anglesola. Tres mesos després d'iniciar el procés de dissolució del partit i dos anys després del trencament de CiU, les sigles d'Unió resisteixen en almenys vuit municipis de Catalunya. Els últims electes que abanderen les sigles del partit de Josep Antoni Duran i Lleida i Ramon Espadaler són alcaldes i regidors escollits en les eleccions municipals del 2014. Altres ajuntaments on es mantenen càrrecs locals amb carnet d'UDC són Lleida, Tarragona, Valls i Cervelló.  Des que el 27 d'abril de 2016 l'eurodiputat Francesc Gambús va abandonar la militància del partit, els democristians es van quedar sense cap representant en cap parlament. La resistència d'Unió queda arraconada així en l'àmbit municipal. De fet, molts regidors amb carnet a UDC van sumar-se al projecte de Demòcrates, creat a partir de la ruptura de CiU i impulsat per l'ara diputat de JxSí al Parlament Toni Castellà. D'altres ja formen part del PDeCAT, o bé han passat a ser membres no adscrits. Entre els pocs electes que mantenen la militància a Unió en destaca l'alcalde de Vilamalla, Carles Álvarez, que encara representa el partit, tal i com ell mateix ha explicat a l'ACN. L'alcalde de l'Ajuntament d'aquest municipi de l'Alt Empordà també és vocal de l'executiva de la Federació de Municipis de Catalunya (FMC), i vicepresident primer de la comissió de Prevenció i Seguretat Pública. L'alcalde del Pla de Santa Maria (Alt Camp), Mateu Montserrat Miquel, també és membre d'Unió, a més de ser diputat provincial a Tarragona. Des de l'equip de CiU de la Diputació han confirmat que consta com a representant del municipi sota les sigles d'UDC. Amb Montserrat Miquel també hi ha un altre dirigent de la formació a la Diputació de Tarragona, Joan Josep Malràs Pascual, alcalde de Prat de Comte (Terra Alta). A més, l'alcaldessa d'Anglesola (Urgell), Rosa Maria Mora, també manté el carnet d'Unió. A més, és diputada provincial a la Diputació de Lleida i hi consta com a membre d'UDC, segons han confirmat fonts de la institució. Però Mora no és l'única dirigent del partit a la Diputació de Lleida. El regidor de l'Ajuntament de Lleida Paco Cerdà també és diputat provincial, i tal i com ha confirmat ell mateix a l'ACN, ha volgut mantenir la militància a Unió i ha rebutjat passar a ser membre no adscrit, o formar part del PDeCAT o de Demòcrates. D'altra banda, el quart tinent d'alcalde i conseller de Cultura de l'Ajuntament de Tarragona, Josep Maria Prats, també consta com a dirigent d'Unió, segons han confirmat des del consistori. De fet, el grup municipal d'UDC és independent de l'equip de CiU. Unió també compta amb un altre quart tinent d'alcalde, en aquest cas a l'Ajuntament de Valls (Alt Camp), Martí Barberà, que alhora és portaveu del grup municipal de CiU i que va ser diputat al Congrés del 2011 fins el 2015. Fonts del consistori han confirmat a l'ACN que Barberà encara consta com a membre d'UDC, tot i que el grup municipal podria reclamar, en els propers mesos, canviar-se el nom pel de PDeCAT. Finalment, la número u de CiU a l'Ajuntament de Cervelló (Baix Llobregat), Marian Herrera, també consta encara com a membre d'Unió. Tot i això, fonts del consistori han explicat a l'ACN que el grup municipal està en via de tramitació d'un canvi de nom. Cal afegir que Herrera era la número dos de la llista de CiU a Cervelló, però el cap de llista a les eleccions municipals del 2014, l'exalcalde Jesús Arévalo, va renunciar a l'acta de regidor el 20 d'abril. A Arévalo, que també constava fins l'últim dia com a dirigent d'Unió, l'ha substituït Jordi Civit, membre del PDeCAT.  El CAC i la CCMA Pel que fa a institucions públiques, Unió va proposar l'advocada Eva Parera com a membre del Consell d'Audiovisual de Catalunya (CAC), candidatura que va superar el tràmit parlamentari en rebre 107 vots a favor, 13 en contra i 12 abstencions. Fonts del CAC han apuntat a l'ACN que la fallida d'Unió "no té cap tipus de conseqüència, en absolut", amb la continuïtat al càrrec de Parera, ja que va aconseguir els vots necessaris en la votació parlamentària. "El mandat no es pot escurçar sinó és per causes majors, però no per cap qüestió política", han afegit les fonts. És el mateix cas que Antoni Peman, conseller de la Corporació Catalana de Mitjans Audiovisuals (CCMA) proposat per Unió. Des de la institució han explicat que els consellers són nomenats pel Parlament a propostes de grups parlamentaris, i que en superar Peman la votació, la fi d'Unió tampoc té cap conseqüència per al seu mandat executiu.  Punt i final a UDC UDC, fundat el 1931, va entrar en fase de liquidació a partir del 24 de març, quan va cessar la seva activitat de manera oficial. El Jutjat Mercantil número 4 de Barcelona va decretar al setembre passat el concurs voluntari de creditors i va nomenar la consultora Deloitte com a administradora concursal. Aquest procés, però, va acabar sense èxit, ja que es va conclou que no era possible un pla de viabilitat, i es va decretar la liquidació del partit. D'aquesta manera, el jutge va obrir el procés de liquidació, fet que automàticament va suposar el cessament de l’activitat i afrontar la dissolució. El jutjat mercantil va decretar al setembre que la formació tenia un deute de 22,5 MEUR i va admetre uns actius de només 5,8 MEUR. Trencament previ al 27-S El trencament de les sigles de CiU es va produir a mitjans de juny del 2015, tan sols un mes abans que es fes públic -el 20 de juliol- el nom de la llista unitària de JxSí, formada per CDC, ERC, Moviment d'Esquerres, independents, representants de les entitats sobiranistes, i dirigents de Demòcrates. Així doncs, el 15 de juny, Unió celebrava una consulta interna per decidir el paper de la formació en el procés sobiranista. 1.351 vots (un 50,90% del total) avalaven la proposta de la direcció, que preferia no donar un suport explícit a l'independentisme. Per contra, 1.226 vots (46,19%) donaven suport a l'opció més sobiranista, liderada per Castellà, Núria de Gispert, Joan Rigol i Titón Laïlla. Hi van participar 2.653 persones, el 64,81% de les bases que tenia dret a fer-ho. Dos dies després, el 17 de juny, el sector independentista d'Unió acusava la cúpula del partit de fer "xantatge" a l'aleshores president de la Generalitat, Artur Mas, i anunciava que no deixarien el Govern si no eren destituïts. I és que el comitè de govern d'UDC va aprovar la sortida de l'executiu català, una mesura que l'equip de Castellà va entendre com una forma de pressionar Mas perquè abandonés l'aposta independentista, tres mesos abans del plebiscit del 27 de setembre. L'endemà, el 18 de juny, CDC donava per trencada la federació de CiU, després que Unió decidís abandonar el Govern. El 27-S, Unió va obtenir 103.293 vots (un 2,5% del total), i es va quedar sense representació al Parlament. Els democristians també es van presentar en solitari a les eleccions espanyoles del 20 de desembre de 2015, i va obtenir 64.725 vots (0,26%), quedant-se també fora del Congrés, després de perdre més de 38.000 vots en tan sols tres mesos. Unió ja no va presentar-se als comicis de les Corts Espanyoles del 26 de juny de 2016, i va demanar-hi el bot en blanc.

Summary: Unió manté quatre alcaldes tot i que el partit està en procés de dissolució des de fa tres mesos


La consellera de la Presidència i portaveu del Govern, Meritxell Budó, ha confirmat que el Govern no assistirà a l'acte amb Felip VI i el president del govern espanyol, Pedro Sánchez, de divendres a Barcelona. En roda de premsa posterior al Consell Executiu, Budó ha afegit que l'únic que s'espera del Rei és que demani disculpes pel discurs "incendiari i de part" del 3 d'octubre del 2017. En aquest sentit, ha volgut deixar clar que "on hi hagi la presència del Rei, el Govern no hi serà present". Budó també ha avançat que probablement el conseller d'Empresa, Ramon Tremosa, participarà divendres en un altre acte en el marc de les jornades econòmiques organitzades pel Consorci de la Zona Franca.  Segons Budó, Felip VI va deixar molt clar fa tres anys que no tenia consideració per a la població de Catalunya. I ha assegurat que el Govern seguirà fent la seva feina i seguirà la seva agenda "més enllà de les visites institucionals". La consellera ha negat que el Govern veti el Rei i ha dit que es limita a no assistir a un acte on hi ha Felip VI. "No m'agradaria que es parlés de veto a res", ha conclòs.

Summary: El Govern no assistirà a l'acte amb Felip VI: "L'únic que esperem  és que es disculpi pel discurs incendiari del 3-O"


Uspac considera "miserable" i "d'una indignitat humana terrible" que la mort de l'atacant de la comissaria de Cornellà sigui considerada per la CUP una "execució extra judicial", com va dir el diputat de la formació anticapitalista Carles Riera en entrevista a l'ACN. Josep Miquel Milagros, portaveu del sindicat policial, que exerceix la defensa de la mossa que va abatre l'individu, ha convidat Riera a "no al·legar la seva immunitat parlamentària" per tal de poder-se "veure als jutjats". En tot cas, el portaveu d'Uspac ha recordat a Riera que "malgrat les seves paraules i el que representa ell i el seu partit" el cos policial català "donaria la vida per ell i la seva família si arribés el dia". (Aquesta notícia actualitza la publicada a les 17.10 h i corregeix l'error que contenia, perquè atribuïa al president d'Uspac, David Lijarcio, les declaracions fetes pel portaveu del sindicat, Josep Miquel Milagros. La notícia original ja ha estat corregida) Milagros també ha recordat que "curiosament" la CUP és un dels partits que "va votar en contra de les taser, una arma no letal". El sindicat Uspac s'ha refermat en l'opinió que l'agent que va abatre l'atacant va actuar de manera "molt proporcionada" i la consideren una actuació "molt meritòria".

Summary: ACTUALIZACIÓ:Uspac considera "miserable" que la CUP qualifiqui d'execució la mort de l'atacant de Cornellà


Unes 95.000 persones han visitat aquest dijous de Tots Sants els cementiris de Barcelona, segons han informat fonts de l'Ajuntament de Barcelona. Durant la festivitat, els cementiris han ampliat els horaris i ha organitzat diverses activitats. Per exemple, hi ha hagut música en directe i tallers infantils als cementiris de Poblenou i Les Corts; i misses commemoratives al cementiri de Sants, a Les Corts, i als de Sant Andreu i Poblenou. Els nou cementiris de la ciutat han ampliat l'horari de 8h a 18 h.

Summary: Unes 95.000 visiten els cementiris de Barcelona amb motiu de Tots Sants


El president Carles Puigdemont s'ha referit aquest dissabte al pla d'assalt al Parlament per terra, aire i clavegueram que hauria muntat el ministeri de l'Interior amb l'objectiu de detenir-lo en la compareixença del passat 10 d'octubre, en què va deixar en suspens la declaració d'independència i va oferir diàleg al govern espanyol. "L'estratègia de la por sempre s'acompanya de violència", ha piulat Puigdemont al seu compte de Twitter, amb una captura de la notícia de la revista 'Interviu' on es detalla l'operació amb més de 300 agents d'unitats d'elit de la policia espanyola i la Guàrdia Civil. "Un Estat que tenia com a confident policial el cervell dels atemptats de Barcelona no té límits. Ja sabem que és capaç de tot", ha continuat el president català des de l'exili a Bèlgica. Puigdemont ha contraposat també la tàctica del govern espanyol amb la defensada pel Govern català: "La nostra estratègia és d'esperança i per tant de pau", ha conclòs.

Summary: Puigdemont, sobre el pla d'assalt al Parlament: "L'estratègia de la por sempre s'acompanya de violència"


Dones afectades de càncer de mama s'apunten a aiguagim per recuperar forces. És una qüestió tant física com mental. L'activitat, organitzada per l'Associació Espanyola Contra el Càncer (AECC), s'ofereix actualment en sis municipis tarragonins. Valls ha estat el darrer en afegir-s'hi. Les classes són gratuïtes i, quan es van anunciar, les places ràpidament es van esgotar. Hi ha llista d'espera. Vist l'èxit de demanda, l'associació no descarta ampliar-ho a més poblacions i fer-ho també en piscines descobertes -de moment s'imparteix en climatitzades. Són grups de pacients operades de càncer de mama, i també d'ovaris o úter. Algunes encara estan fent quimioteràpia i radioteràpia, però la gran majoria ja han finalitzat el tractament. Ara volen enfortir la musculatura i toca llançar-se a la piscina. La Carme ja havia fet anteriorment natació. Viu al Pla de Santa Maria (Alt Camp) i, en saber que al complex esportiu municipal del Fornàs s'oferia un nou servei de fisioteràpia aquàtica per a dones operades de càncer de mama, no s'ho va pensar dos cops. El grup es va tancar de pressa -hi ha dotze places- i algunes dones romanen en llista d'espera. Ja fa vuit anys que l'AECC ofereix aquesta activitat a diversos municipis de la demarcació -Tarragona, Reus, el Vendrell, la Pineda (Vila-seca), l'Hospitalet de l'Infant i ara a Valls-, amb un alt èxit d'assistència. L'objectiu és millorar les seqüeles que les dones pateixen habitualment després de l'operació. Gràcies a la flotació promoguda per l'aigua, el pes d'una persona disminueix considerablement i això ajuda a fer exercicis de tonificació sense que el cos se'n ressenti, minimitzant riscos. I fer-ho en grup també ho fa més divertit i amè. El perfil de les participants a Valls és de dones d'entre 40 a 70 anys, totes elles intervingudes de mama, amb extracció parcial o total del pit. Alguna encara està en tractament actiu. En aquests casos cal l'aprovació de l'oncòleg. Guruzne Urkidi, la fisioterapeuta titulada que imparteix les classes d'aiguagim a tota la demarcació, reparteix cinturons de flotació entre les usuàries. Els hauran de dur lligats en els tres quarts d'hora que dura la classe. En altres instal·lacions es fa ús de la piscina petita, però a Valls ocupen la gran, on la zona poc fonda és reduïda i les dones acaben desplaçant-se cap al fons, on no toquen de peus a terra. També fan servir peses flotants i xurros en uns exercicis que serveixen per enfortir la musculatura i guanyar mobilitat del braç de la banda operada. Després d'una mastectomia, la pacient pot notar enduriment, inflamació i també dolor de l'extremitat. Es coneix com a limfedema i l'objectiu és tractar i evitar aquest edema a través de la rehabilitació aquàtica. "És molt important fer exercici i no deixar de fer-ne perquè sinó tires molt enrere i et pot quedar completament paralitzat", afirma la Mariona, operada de càncer de mama ara fa cinc anys. "Jo noto millora amb l'aiguagim des del primer dia, tant física com mental, estic animada i contenta i ja espero la pròxima classe", afegeix la Carme. Les classes, que a Valls es fan dimecres a la tarda, comencen amb un nivell suau i la fisioterapeuta incrementa lentament el grau de complexitat, introduint diferents materials i exercicis. "La finalitat és prevenir el limfedema i les sessions sempre són en grup; la idea és fer com xarxa social, en grup poden comentar dubtes i angoixes, i compartir la seva experiència", explica la Guruzne. S'estudia cada cas i es rep un tractament específic i personalitzat, amb l'objectiu general de millorar la qualitat de vida d'aquestes dones després d'un càncer.

Summary: Llançar-se a la piscina després d'un càncer


Tres càrrecs d'Iberpotash amb responsabilitats a la mina de Vilafruns (Bages) s'asseuran al banc dels acusats per un presumpte delicte de lesions per imprudència greu i contra els drets dels treballadors. La fiscalia demana dos anys i nou mesos de presó per a dos d'ells -el cap de seguretat de la mina i l'encarregat de manteniment d'instal·lacions i equips-, mentre que pel cap de manteniment elèctric li demana un any i deu mesos. Els tres responsables estan acusats d'haver permès que el treballador d'una empresa subcontractada pugés a una estructura metàl·lica en estat de corrosió i oxidació per reparar un equip elèctric. El jove, situat en una plataforma a cinc metres d'alçada, va caure daltabaix i es va fracturar múltiples parts del cos que van precisar de tractament mèdic quirúrgic i va restar incapacitat per treballar més de deu mesos. La fiscalia demana a l'empresa i a l'asseguradora que indemnitzin la víctima amb 160.000 euros. El jutge ha fixat la vista de conformitat pel dilluns 12 de juny. Segons l'escrit de la fiscalia al qual ha tingut accés l'ACN, els fets es remunten al 22 de març de 2013 quan tres operaris, requerits per Iberpotash, es van personar a l'estructura metàl·lica que s'havia col·locat al damunt del pou de la mina de Vilafruns per comprovar-ne el sistema d'il·luminació, ja que hi havia alguns focus que no funcionaven correctament. La víctima va pujar per l'escala interior i en va sortir per una plataforma que donava a l'exterior, però la plataforma va cedir i es va precipitar des d'una alçada de cinc metres.  El fiscal apunta en l'escrit d'acusació que tant l'escala d'accés com la plataforma es trobaven en un estat de corrosió i oxidació degut a l'exposició a la intempèrie de l'estructura i a l'aire salí que sortia del pou, ja que es tractava d'una sortida de ventilació de la mina. També destaca que no hi havia cap advertència del seu mal estat, ni tampoc s'havien realitzat darrerament tasques de manteniment.  L'accident va provocar múltiples fractures a la víctima, que va tardar a curar-se 314 dies, set dels quals se'ls va passar a l'hospital. A més, l'escrit detalla que les seqüeles li han limitat la mobilitat a ambdós canells i li han comportat trastorns motors i sensitius. Això, segons la fiscalia, li impedeix tornar a la feina.  Un accident que s'hauria pogut evitar Els acusats per l'accident són el cap de seguretat d el amina, l'encarregat de manteniment i equips de les instal·lacions i el cap de manteniment elèctric de la mina. A tots tres els acusa de ser autors d'un delicte de lesions per imprudència greu i contra els drets dels treballadors per uns fets que es podien haver evitat. Segons recull l'escrit del fiscal, la caiguda no s'hauria produït si s'hagués fet un bon manteniment de l'escala i la plataforma on s'ubicava la instal·lació elèctrica o si el canvi dels focus que no funcionaven s'hagués fet des de fora.  La víctima formava part de l'empresa Inelect Súria i ostentava la categoria d'oficial de primera d'electricitat en la construcció. De fet, segons recull l'escrit del fiscal, Iberpotash va subcontractar aquesta mercantil per a la realització dels treballs de manteniment elèctric exterior de Vilafruns i el seu pou. Iberpotash era titular de l'explotació de sal a l'interior de la mina de Vilafruns, de la qual forma part un pou d'extracció inoperatiu des de feia anys. El pou es va convertir en una sortida de ventilació de la mina i hi havia col·locat l'estructura metàl·lica formada per diferents nivells accessibles a través d'escales interiors també metàl·liques. El sistema d'il·luminació exterior de la torre constava d'un focus i una cèl·lula fotoelèctrica.   Dels 161.470 euros que demana fiscalia d'indemnització per a la víctima, 22.120 són en concepte de lesions, 133.000 per seqüeles fisiològiques i 6.350 per seqüeles estètiques.

Summary: Demanen gairebé tres anys de presó per a tres càrrecs d'Iberpotash per un delicte de lesions per imprudència greu


Davant la possibilitat de convocatòria d’unes noves eleccions generals, l'alcaldessa de Montcada i Reixac, Laura Campos, ha sol·licitat una reunió d'urgència amb el ministre de Foment en funcions, José Luis Ábalos, i la presidenta d'Adif, Isabel Pardo de Vera. L'objectiu és posar sobre la taula el soterrament de les vies de l'R2 al seu pas pel municipi i evitar que uns nous comicis puguin endarrerir la posada en marxa del projecte, que està previst pel segon semestre del 2020. Campos ha exigit també que es reprengui la comissió tècnico-política de seguiment del soterrament que se celebra a la seu del ministeri a Madrid i que està paralitzada des d’octubre de 2018. L’alcaldessa ha volgut llençar així un avís al govern espanyol perquè mantingui el seu compromís per unes obres que tenen una durada estimada de 40 mesos i que suposen una inversió de més de 300 milions d’euros.  "Fa massa temps que Montcada i Reixac reivindica el soterrament de l'R2 i fins ara hem viscut molts perjudicis perquè ara unes noves eleccions puguin deixar-ho tot en l'aire un altre cop", ha expressat Campos.  En aquest sentit ha rebutjat "més falses promeses" i ha dit que "hi hagi eleccions o no, el compromís pel soterrament ha de continuar endavant".

Summary: L'alcaldessa de Montcada demana una reunió urgent amb Foment i Adif per reforçar el compromís amb el soterrament


Un nen de cinc anys està ingressat a la UCI de l’Hospital Joan XXIII en estat greu després de ser atropellat per un vehicle de l’organització dels Jocs Mediterranis de Tarragona. Els fets es van produir cap a les 23:45 de la nit d’aquest dilluns al Passeig Miramar de Salou (Tarragonès) quan el menor, de nacionalitat irlandesa, creuava per un pas de vianants. En un primer moment, el vehicle es va donar a la fuga, però el conductor es va presentar posteriorment a dependències policials, on es va comprovar que triplicava la taxa d’alcohol permesa. Segons l’organització dels Jocs, l’home és un treballador “d'una empresa externa proveïdora de serveis, aliena al personal de l'organització i a l'estructura directa del Comitè Organitzador”. El menor el van traslladar a l'Hospital Joan XXIII de Tarragona i aquest dimarts es manté ingressat a la Unitat de Cures Intensives (UCI), en estat greu, però evoluciona favorablement. L’organització ha informat que l'empresa a la qual pertanyia el treballador l'ha apartat de tota activitat de forma immediata, pendent de les actuacions policials. La Policia Local l’investiga per conduir sota els efectes de l’alcohol i omissió del deure de socors. El Comitè Organitzador dels Jocs Mediterranis ha lamentat profundament els fets i s’ha posat a disposició de la família i de totes les parts implicades.

Summary: En estat greu un nen de 5 anys després de ser atropellat per un cotxe dels Jocs Mediterranis a Salou


A judici un clan familiar de Montblanc, acusat de blanquejar diners del contraban de tabac. El pare, un fill i una jove s'enfronten a 7 anys de presó pels delictes de blanqueig de capitals i pertinença a grup criminal. Tots tres s'han assegut a la banqueta dels acusats en el judici, que ha arrencat aquest dilluns a la secció quarta de l'Audiència de Tarragona. Durant el judici s'ha posat de manifest que la família va arribar a disposar de 80 hectàrees en finques. També que havien constituït un parell de societats, i que compraven molts immobles i feien grans pagaments en efectiu. Agents de la policia de Vigilància Duanera han acreditat una permuta amb l'Ajuntament de Montblanc en la qual la família en sortia clarament "beneficiada". L'alcalde de Montblanc és un dels testimonis citats a declarar.

Summary: El clan familiar de Montblanc que blanquejava diners del contraban de tabac va acumular 80 hectàrees en finques


Els Agents Rurals volen intercanviar diferents exemplars de cabra hispànica que viuen en el Parc Natural del Montgrí (Baix Empordà) amb altres animals de la mateixa espècie per creuar-les. D'aquesta manera es vol evitar que la població actual pateixi problemes genètics, ja que tots els exemplars provenen d'una mateixa família formada per unes cinc cabres. El sotsdirector d’Activitats Cinegètiques del Departament d'Agricultura, Jordi Ruiz, ha afirmat que "numèricament i demogràficament la població evoluciona favorablement", però per contra tenen "una diversitat genètica pobra". Aquest dimecres un dels dos censos anuals que es fan des d'Agricultura i ha certificat que hi ha una població d'uns 250 exemplars (En aquesta peça s'hi ha afegit la xifra final del cens d'aquest dimecres al matí) Després de la consolidació de la població de cabres hispàniques al massís del Montgrí (Baix Empordà) deu anys després de la seva introducció, el Departament d'Agricultura i el cos d'Agents Rurals estan estudiant com ampliar el ventall genètic de les més de 250 cabres que hi habiten actualment. El sotsdirector d’Activitats Cinegètiques, Jordi Ruiz, ha afirmat que tots els exemplars que hi ha actualment provenen d'una mateixa família d'"entre quatre i sis individus". La població ha crescut i el seu estat de salut és bo, però el Departament vol evitar possibles problemes. "Numèricament demogràficament la població evoluciona satisfactòriament però en canvi genèticament te una diversitat pobra", ha conclòs Ruiz. Per això ara estudien intercanviar unes cinc cabres amb cinc altres animals de la mateixa espècie que habiten a Montserrat o als Ports de Beseit. Amb això s'ampliarà "la diversitat genètica" i evitarà futurs "problemes". Jordi Ruiz ha detallat que la consanguinitat pot reproduir malalties o generar "avortaments i dificultats en la natalitat". El sotsdirector ha realitzat aquest anunci durant el recompte d'exemplars que s'ha fet aquest dimecres al matí al massís del Montgrí. Es tracta d'un dels dos censos que es fa anualment a la població per controlar "l'èxit reproductor" i veure com evoluciona. La població de cabra hispànica en el Montgrí és "nova", ja que es va introduir en el massís després que uns quants exemplars s'escapessin del Parc de Sobrestany, a Torroella de Montgrí, el 2008. Al principi, Ruiz diu que aquest fet els va crear "una mica de neguit" perquè no sabien amb exactitud l'espècie de cabres que s'havia escapat. Finalment, després de confirmar que es tractava de cabres hispàniques "autòctones" van decidir deixar que campessin pel massís "pel potencial ecològic" que comporten. De fet, l'alcalde de Torroella, Jordi Colomí, ha destacat que són un "atractiu" en dos àrees diferents. La primera, ambiental, ja que "netegen els sotaboscos" i això minimitza el risc d'incendi a la zona. Per altra banda, també representa un reclam per als visitants del Parc Natural, ja que poden veure cabres a prop. El cens s'ha elaborat repartint diferents Agents Rurals amb persones del Parc Natural del Montgrí arreu del massís. Tots ells portaven binocles, un full de registre i un recorregut marcat. En el moment que algun membre del grup observava algun exemplar, apuntava l'hora, quants animals veia i el punt on els havia vist en el mapa.Posteriorment, s'ha comprovat que cap dels grups hagi apuntat els mateixos exemplars a partir del registre amb l'hora i el punt geogràfic que hi ha en els documents.

Summary: ACTUALIZACIÓ:Agricultura vol creuar cabres hispàniques del Montgrí amb altres llocs per evitar problemes genètics


El PDeCAT està obert a escoltar la proposta d'uns nous Pactes de la Moncloa, si és per afrontar la crisi sanitària, econòmica i social. El portaveu del partit, Marc Solsona, ha afegit que si són per recentralitzar l'Estat, el partit nacionalista no la validarà -a través del grup de JxCat. Durant la roda de premsa telemàtica d'aquest dimecres a la tarda, l'alcalde de Mollerussa també ha reclamat que els ajuntaments tinguin "poder de decisió" per gestionar la crisi sanitària, de manera que els consistoris no siguin només "un braç executor" de les altres administracions. Solsona també ha donat suport al conseller Miquel Buch per la polèmica per l'enviament de 1.714.000 mascaretes: "Estarem sempre al costat del Govern i dels consellers". Solsona ha insistit que el PDeCAT no validarà uns nous Pactes de la Moncloa si volen ser "una escenificació o una ocurrència". Tot i això, ha recordat que encara no hi ha cap proposta concreta sobre la taula i que, per tant, el partit tampoc pot proposar condicions: "No estem aquí", ha subratllat. "No es pot intentar aprofitar la crisi com a excusa per recentralitzar les competències de les comunitats autònomes. Per tant, com a partit a través de JxCat, analitzarem si s'ha de participar o no", ha reiterat. El portaveu del Partit Demòcrata també ha dit que s'està "a temps" de buscar estratègies conjuntes amb ERC, en cas que es pretengui fixar la mateixa posició. Després de destacar que l'espai postconvergent ha buscat "sempre" la unitat, Solsona ha recordat que els republicans l'han rebutjat sistemàticament.

Summary: El PDeCAT s'obre a escoltar la proposta d'uns nous Pactes de la Moncloa si és per afrontar la crisi


Familiars i amics de les víctimes que viatjaven a l’avió de Germanwings que es va estavellar als Alps han fet aquest dijous una crida a la “consciència” política i social per evitar que es repeteixi un fet similar. En la vigília del segon aniversari del succés, un centenar de persones s’ha reunit a l’exterior de l’aeroport del Prat per recordat les 150 persones que van perdre la vida en aquell vol que el 24 de març de 2015 viatjava de Barcelona a Düsseldorf, i que el copilot va fer caure deliberadament. La presidenta de l’Associació d’Afectats, Sílvia Chaves, ha assegurat que l’acte és “un toc d’atenció” cap als governants i a la societat per a què recordin el sinistre i el motiu que el va provocar. Les famílies viatjaran ara a Le Vernet (França) per inaugurar un monument de record a les víctimes, on s’inclouran elements personals de cadascuna d’elles.

Summary: Els familiars de les víctimes de la tragèdia de Germanwings demanen “consciència” per evitar més sinistres com el seu


L'Associació Catalana de Municipis (ACM) i l'Associació de Municipis per la Independència (AMI) s'han proposat desmuntar el relat judicial que "ha portat a la presó" als consellers destituïts pel 155, a Jordi Sánchez i a Jordi Cuixart, així com "les mentides sobre l'1-O" que, segons les entitats municipalistes, contenen els atestats policials. Per això, volen recollir i donar visibilitat a testimonis d'alcaldes que "van viure el que realment va passar". Així doncs, l'ACM i l'AMI han acordat iniciar un pla d'actuació que preveu dur a terme accions per "internacionalitzar la causa catalana", "accions jurídiques" i també actes d'activisme social a Catalunya. Ho han explicat els presidents de l'ACM i l'AMI, David Saldoni i Josep Maria Cervera, en roda de premsa aquest dilluns després d'una reunió extraordinària de les executives. "Ens hem vist interpel·lats per la crida del president del Parlament, Roger Torrent. Volem prendre part d'aquesta crida unitària per eixamplar la base per defensar la democràcia i la llibertat", han assegurat.

Summary: L'ACM i l'AMI es proposen desmuntar el relat judicial i "les mentides sobre l'1-O" amb testimonis d'alcaldes


Un equip d'una vintena d'estudiants de diferents enginyeries de la Universitat Politècnica de Catalunya (UPC) treballa per convertir-se en els primers universitaris al món en llançar a l'espai un coet de fabricació pròpia. Els estudiants fa prop de dos anys que treballen en aquest projecte, que preveuen culminar el 2022. Per arribar a aquesta dat amb garanties ja s'estan fent alguns assajos amb coets de mida reduïda que han batejat amb noms de dones astronautes. Del 'Resnik' ja s'han fet tres llançaments a dos quilòmetres d'altitud i pel 2018 es preveu llençar el coet 'Bondar' a quinze quilòmetres. El llançament definitiu del projecte 'Cosmic Research' preveu creuar l'anomenada línia Karman, per sobre dels cent quilòmetres.

Summary: Estudiants de la UPC es proposen llençar a l'espai el primer 'coet universitari' de fabricació pròpia


El conseller de Presidència i portaveu del Govern destituït per l'Estat, Jordi Turull, ha replicat el president espanyol, Mariano Rajoy, que quan es van empresonar els consellers va assegurar que s'havia recuperat la "normalitat" a Catalunya, gràcies a l'aplicació de l'article 155. En un contacte amb la premsa des de Reus, abans del míting de Junts per Catalunya (JxCat) d'aquest vespre, Turull ha respost que empresonar polítics era "normal" però, en tot cas, durant "l'època del fundador del seu partit". Manuel Fraga va fundar Aliança Popular el 1977, la formació que va donar pas al PP, el 1989. D'altra banda, el conseller destituït també ha destacat que l'enquesta del CIS d'aquest dilluns mostra que la majoria de catalans prefereix que el president de la Generalitat sigui el candidat de JxCat, Carles Puigdemont. Turull ha subratllat que no hi ha "desànim", i ha aventurat la ciutadania a votar el 21-D. El portaveu de l'executiu ha insistit que té unes "ganes infinites" d'anar per tot el país i agrair el suport de la gent, i ha donat les gràcies a la gent del Baix Camp i del Camp de Tarragona per les cartes rebudes durant el seu empresonament. A més, ha assegurat que "i tant" que val la pena tot el que ha passat els darrers mesos, perquè la "determinació del poble ha vingut per quedar-se". Turull no ha volgut valorar que el Suprem hagi retirat l'euroordre de detenció de Puigdemont i els consellers destituïts que són amb ell a Brussel·les. "No entrarem en el debat jurídic, nosaltres fem política", ha constatat.

Summary: Turull replica a Rajoy que empresonar polítics era "normal" però durant "l'època del fundador del seu partit"


El president diu que "justícia espanyola" son termes "incompatibles" i celebra la resposta "massiva" a la sentència ACN Bescanó.-El president de la Generalitat, Quim Torra, ha assegurat que dilluns al judici que té per un presumpte delicte de desobediència no anirà a defensar-se "de res". Torra ha assenyalat que el que farà serà "acusar l'Estat" per haver "vulnerat" els seus drets i els de tots els catalans. El president considera que "justícia espanyola" són termes incompatibles i ha recordat que "les úniques notícies esperançadores venen sempre d'Europa". El cap de l'executiu català ha participat en un dinar groc amb unes 200 persones a Bescanó (Gironès), des d'on ha celebrat la "resposta massiva" de la ciutadania a l'hora de protestar per la sentència. "A mi m'hauria decebut que no s'hagués reaccionat aquests dies, i sé que ens farà ser més forts", ha concretat. El judici per desobediència que Quim Torra afronta aquest dilluns al TSJC ha estat el principal tema de conversa en el dinar groc que s'ha celebrat a Bescanó, organitzat per Cims per la Llibertat. El president de la Generalitat hi ha participat i al final de l'acte ha assegurat que no va a defensar-se de res davant del tribunal i ha deixat clar que "només va complir" amb el seu deure de "defensar els seus drets i els de la resta de catalans". Torra ha reconegut que "és un camí complicat" però "irreversible" i que Catalunya acabarà sent "un país independent". El cap de l'executiu ha carregat contra la justícia espanyola. En aquest sentit, ha reivindicat la funció dels qui van marxar "a l'exili" perquè "fan una gran tasca" a l'hora d'internacionalitzar el conflicte. El president de la Generalitat ha lamentat que les "úniques notícies esperançadores" venen de tribunals de fora de l'estat espanyol.  El cap de l'executiu català ha revelat que "han preparat molt bé" la defensa amb l'advocat Gonzalo Boye, i ha animat als assistents a "persistir" en fer actes com aquests que representen "la gran força dels catalans". Celebra les reaccions a la sentència Quim Torra ha destacat les reaccions de la ciutadania a la sentència de l'1-O. En aquest sentit, el president ha celebrat les protestes que s'han fet i ha assegurat que l'hauria "decebut" que no s'haguessin produït. "Són unes sentències injustes i celebro que s'hagi sortit a dir que això no pot ser de manera massiva". Torra creu que "el país està en proves" aquests dies i diu que vol viure en una Catalunya "fidel a la més absoluta radicalitat democràtica". El president de la Generalitat assenyala que de les protestes, la ciutadania en sortirà més forta. Un any i mig Durant el seu discurs Quim Torra ha recordat que just ara fa un any i mig que va jurar el càrrec de president. En aquest punt, ha reconegut que "han passat moltes coses" i ha ironitzat dient "qui ho diria que fa un any i mig". Abans de Torra, la germana de Carles Puigdemont, Montse Puigdemont ha llegit un text de l'expresident de la Generalitat. També s'han llegit cartes de Josep Rull, Dolors Bassa i de Carme Forcadell.

Summary: Torra: "Demà no vaig a defensar-me de res, sinó a acusar l'Estat d'haver vulnerat els meus drets i els dels catalans"


El 85% de la recaptació de les denúncies fetes per les Policies Locals durant el confinament es destinaran als ajuntaments. Aquest és un acord entre el Departament d'Interior i l'Associació Catalana de Municipis i la Federació de Municipis de Catalunya. El 15% restant de la recaptació anirà a la Generalitat per pal·liar el cost originat per la tramitació. Durant el període de confinament, entre els dos cossos policials van interposar un total de 142.766 denúncies: 73.200 les van imposar els Mossos d’Esquadra i 69.566, les Policies Locals de Catalunya. Els imports de les multes són de 300 euros per infringir la Llei de salut pública i 601 euros, la mínima, per infringir la Llei orgànica de protecció de la seguretat ciutadana.  Hi ha expedients sancionadors en què aquestes quantitats es poden incrementar per l'existència d'alguna circumstància especial.   En el primer cas, la persona sancionada podrà acollir-se a una rebaixa de fins al 40%, del 20% si reconeix la responsabilitat i del 20% si paga abans de dictar-se la resolució; i en el segon cas del 50% si paga voluntàriament i no formula al·legacions. Així doncs, els 300 euros poden convertir-se en 180 euros i els 601 euros en 300’50 euros. El Departament d’Interior, mitjançant la Direcció General d’Administració de Seguretat, està coordinant un centenar de lletrats de la conselleria que estan treballant en la tramitació d’aquests expedients sancionadors.

Summary: El 85% de la recaptació de les denúncies fetes per les Policies Locals durant el confinament aniran als ajuntaments


Una manifestació de signe feminista ha convocat unes 2.500 persones al districte d'Horta-Guinardó aquest dijous al vespre, segons xifres de la Guàrdia Urbana de Barcelona. L'esdeveniment ha començat cap a les vuit a la cruïlla del carrer Lisboa amb l'avinguda de l'Estatut de Catalunya. Dues hores més tard ha acabat a les cotxeres Borbó, al mateix districte. L'acte ha transcorregut sense incidents i els participants han enganxat cartells i han fet esclatar petards. La manifestació s'ha produït hores abans que comenci el Dia Internacional de la Dona, en el marc de la qual s'ha convocat una vaga general arreu del país.

Summary: Una manifestació feminista convoca 2.500 persones a Horta-Guinardó


Científics internacionals han trobat un gas a l'atmosfera de Venus que podria estar vinculat a l'existència de vida al planeta, segons apunta un estudi publicat per la revista 'Nature Astronomy'. Els investigadors han localitzat a Venus fosfina, un gas tòxic. "És molt difícil explicar la presència de la molècula de la fosfina sense vida", ha assegurat la líder de l'estudi, Jane Greaves, de la Universitat de Cardiff. Amb tot, la pròpia Greaves ha avisat que "seria molt complicat" per a qualsevol tipus de vida sobreviure a Venus, un planeta amb molts gasos corrosius i una pressió atmosfèrica molt elevada que provocaria la mort immediata a una persona. "Hi ha vida a Venus? Espero que sí, però no ho podem garantir del tot", afegeix Greaves. Segons apunten els investigadors, la troballa de fosfina pot indicar que al planeta té el "potencial" d'acollir vida i que hi podrien haver hagut processos fotoquímics o geoquímics.  Segons explica Greaves, es tracta d'un "experiment fet per pura casualitat". "En realitat, va ser aprofitant la poderosa tecnologia de JCMT i pensant en futurs instruments. Vaig pensar que podríem descartar escenaris extrems, com els núvols plens d'organismes", diu la líder de l'estudi, que reconeix que es van quedar en "xoc" quan van localitzar fosfina.  Ara, l'equip de científics espera poder investigar a quina part exacta dels núvols està la fosfina i poder buscar altres gasos relacionats amb la vida.

Summary: Científics internacionals troben a Venus un gas vinculat a l'existència de vida


La directora general de la Corporació Valenciana de Mitjans de Comunicació (CVMC) Empar Marco ha anunciat que la primera setmana de març s'iniciaran les emissions des primers butlletins horaris de la ràdio, en funcionament des del 11 de setembre amb una programació de 28 hores setmanals. A través d'una nota de premsa, la CVMC ha informat que hi ha periodistes treballant en  números zero alhora que fan cursos de formació i que s'està preparant una programació especial per a Falles, tant en el web i com la ràdio.  El portal Àpunt Mèdia oferirà la 'Crida' de les Falles per 'streaming'  i també els espectacles pirotècnics de les 'mascletades' i la 'Cremà' de la falla municipal. La ràdio farà una programació especial, que també tindrà repercussió a les xarxes socials. Les festes de la Magdalena de Castelló també tindran un tractament especial en el web d’À Punt Mèdia, ha informat la directora general de la CVMC.  Així mateix, s'ha informat que aquest cap de setmana el programa concurs de ràdio 'Rosquilletres', que s’emet els dissabtes i els diumenges de matí per la ràdio d’À Punt, farà una exhibició de cara al públic en el marc de la fira 'Comic Con' a València. En la mateixa fira es presentarà el número especial de la revista infantil Camacuc dedicat als mitjans públics. La directora general ha informat el Consell Rector que pel que fa a la renovació de les instal•lacions, s’està avançant en la integració dels diferents sistemes tecnològics com ara el de producció, el de gestió de l’arxiu audiovisual i el de la multicontinuïtat.  Sobre els rodatges de continguts per a la televisió, Marco ha informat que continuen a bon ritme, alguns en marxa i altres estan a punt de començar. D’altra banda, el Consell Rector ha mostrat  preocupació per les condicions en què es troba la xarxa de repetidors d'RTVV, el manteniment de la qual du a terme EIGE i sobre la qual la Corporació Valenciana de Mitjans de Comunicació no té competències.  El Consell Rector selecciona quatre membres del Consell de la Ciutadania El Consell Rector ha seleccionat José Ignacio Pastor Pérez, Pilar Gloria Devesa Quinto, María Teresa Puertes Andreu i José Reig Cruañes com a membres del Consell de la Ciutadania de la Corporació Valenciana de Mitjans de Comunicació.  Es tracta de les primeres quatre persones que integraran aquest òrgan previst en la llei i que han sigut elegides entre les 32 candidatures presentades, 10 persones de les quals van ser entrevistades en el procés final.  El CVMC ha informat que els seleccionats són dos dones i dos homes, triats en un procés públic i que acrediten una gran experiència en el treball col•laboratiu en diferents camps de l’actuació social, com demana la llei.  La Llei 6/2016, de 15 de juliol, de les Corts Valencianes de servei públic de radiodifusió i televisió d’àmbit autonòmic de titularitat de la Generalitat estableix en el seu article 20 les competències i característiques del Consell de la Ciutadania. La llei diu que es tracta d’un òrgan assessor en matèria de programació i continguts format per tretze persones que han de tindre la condició política de valencians o valencianes.  El sistema d’elecció dels membres del Consell de la Ciutadania, que tindran un mandat de cinc anys, és mixt. Nou seran triats per diferents col•lectius i entitats mentre que l’elecció de quatre serà competència del Consell Rector de la Corporació.  El Consell de la Ciutadania exercirà la defensa de l’audiència, emetrà informes semestrals sobre programació, elaborarà dictàmens sobre quotes d’accessibilitat, qualitat de la programació, impacte social i cultural i dades d’audiència i proposarà mesures al Consell Rector.

Summary: La nova ràdio pública valenciana començarà a emetre butlletins horaris la primera setmana de març


La Guàrdia Urbana ha arrestat el suposat agressor cap a la una del migdia al Parc Esportiu de la Mar Bella ACN Barcelona.-La Guàrdia Urbana de Barcelona ha detingut un home aquest dissabte per una presumpta agressió sexual a una dona major d'edat, segons ha avançat SER Catalunya i han confirmat a l'ACN fonts municipals. L'arrest s'han produït al Parc Esportiu de la Mar Bella i l'avís ha estat cap a una del migdia. Segons l'emissora, el detingut és un home espanyol d'uns 45 anys que ha intentat fugir amb el cotxe i ha topat contra diversos vehicles al mateix Parc Esportiu abans de ser detingut. La víctima, que tornava d'un festival de la zona del Fòrum, ha denunciat una agressió sexual i cops, segons la mateixa emissora.

Summary: Un detingut a Barcelona acusat d'una presumpta agressió sexual a una dona


Les entitats unionistes Espanya i Catalans, Empresaris de Catalunya i Societat Civil Catalana han arribat a un acord per celebrar el 12 d'octubre a la Plaça Catalunya de Barcelona juntament amb altres associacions, segons han fet públic en un comunicat. Les tres entitats consideren "imprescindible" que se sumin a la convocatòria tots els partits a favor de la permanència de Catalunya a Espanya i totes les entitats i associacions que defensen el mateix, amb la "clara intenció" de transmetre una imatge "d'unitat i de força" al conjunt d'Espanya i a la resta d'Europa "i deixar clar que a Catalunya no hi ha pensament únic". A parer d'aquestes entitats, la majoria dels catalans "no volen la independència", per la qual cosa entenen que "el més important" aquell dia és "deixar de banda les particularitats" de cada col·lectiu i expressar "de forma unida" la seva defensa de "valors basats en la concòrdia i la convivència, la democràcia i l'Estat de Dret". Representants de Societat Civil Catalana i d'Espanya i Catalans ja han demanat permís a l'Ajuntament de Barcelona per reservar conjuntament la Plaça Catalunya.

Summary: Entitats unionistes pacten celebrar el 12-O a Plaça Catalunya i insten els partits a sumar-s'hi


L'administrador d'infraestructures ferroviàries Adif ha demanat als usuaris de l'estació de Sants que la desallotgin per procedir al seu tancament. Per megafonia, han llançat el següent missatge: "Es produirà el tancament d'aquesta estació. Sol•licitem abandonin el recinte ordenadament per plaça Joan Peiró". També han quedat cancel·lats tots els serveis de Rodalies, AVE i Avant i a l'estació hi han entrat policies antiavalots. El tancament de l'estació s'està efectuant coincidint amb que centenars de persones segueixen ocupant sis de les vies (de la 2 a la 7), fet que ha impedit la circulació de trens AVE i Avant i de les línies de Rodalies R1, R3 i R4 en direcció sud.

Summary: Adif tanca l'estació de Sants i demana als usuaris que la desallotgin mentre continua l'ocupació de vies


El PSC ha reclamat aquest dissabte al Govern de la Generalitat que abordi de forma transversal la problemàtica de les ocupacions il·legals de pisos, tant des del punt de vista de l'habitatge com de la seguretat. Segons els socialistes, l'Executiu català és l'única administració que no ha fet res en aquesta matèria i "deixa als peus dels cavalls" els ajuntaments. Per això, tot recordant una resolució que van impulsar i aprovar al Parlament fa dos anys, els grups municipals del PSC als consistoris presentaran una declaració institucional en aquest sentit. En una roda de premsa telemàtica, el tinent d'alcaldia de Barcelona i secretari de política municipal del PSC, Jaume Collboni, la portaveu d'habitatge del PSC al Parlament, Rosa Maria Ibarra, i l'alcalde de Mataró, David Bote, han reclamat a la Generalitat que actuï davant del creixement de les ocupacions il·legals, no pas les que es fan per necessitat, sinó les fetes per màfies que relloguen els pisos. En aquest sentit, Collboni i Ibarra diuen que "no es pot mirar cap a una altra banda", perquè la situació preocupa en molts barris de l'àrea metropolitana. Així, insten a no caure en populismes, dient que no existeix el problema o criminalitzant col·lectius concrets. Els socialistes han recordat que l'abril del 2018 van portar al parlament una resolució, que es va aprovar, instant al Govern a actuar en l'àmbit social, d'habitatge i de seguretat per resoldre la problemàtica. "Des d'aleshores el Govern no ha fet res", i la situació ha empitjorat, diuen. A Barcelona ciutat, per exemple, aquest juliol i agost s'han presentat 356 denúncies per ocupacions il·legals, un 41% més que l'estiu anterior. A tot l'estat han crescut entre el 2015 i el 2019 un 40% també, i a Catalunya prop d'un 70%. Ibarra ha recordat que una part de l'origen del problema és que hi ha 27.658 pisos buits a tot Catalunya, segons el registre oficial. Collboni ha dit que els ajuntaments no poden actuar sols i que en els últims dies tant el Ministeri de l'Interior com la Fiscalia General de l'Estat han dictat pautes i protocols concrets per aquests casos. A Catalunya, ha recordat Collboni, la Generalitat té les principals competències en habitatge i seguretat. A més, ha dit que una actuació preventiva milloraria la convivència en certs barris i impediria l'auge de certs discursos de partits "de dretes".

Summary: El PSC reclama a la Generalitat que abordi les ocupacions il·legals amb mesures socials i policials


La consellera d'Agricultura, Teresa Jordà, considera que la "tragèdia" de l'incendi de la Ribera d'Ebre, Garrigues i Segrià ha suposat una "oportunitat" per poder explicar que el paper dels sectors de l'agricultura, la ramaderia i la pesca és "imprescindible per al país". Tot i això, ha lamentat que s'hagi hagut de "cremar el país" perquè es parli de problemàtiques com ara l'equilibri territorial, la lluita contra el despoblament i la gestió forestal. En una entrevista a 'El Mati de Catalunya Ràdio', la consellera ha remarcat que des del Govern es treballa per atendre les necessitats del sector agrari i recuperar la capacitat productiva de la zona malmesa pel foc. Jordà ha quantificat en 953 les hectàrees de cultius agraris afectades per l'incendi, de les 5.046 hectàrees cremades totals.   En aquest sentit, el Govern posarà en marxa pròximament a la zona una oficina tècnica per centralitzar i agilitzar tots els tràmits necessaris per tirar endavant els ajuts dels agricultors afectats, amb l'objectiu de reduir la burocràcia. Però el Govern, de forma concertada amb el territori, també treballarà en un document amb un paquet de mesures a mitjà i llarg termini per evitar que incendis com el de la Ribera d'Ebre puguin repetir-se, segons ha explicat Jordà a Catalunya Ràdioa. Ampliar les zones de reg de suport, un pla estratègic per a la ramaderia extensiva o gestionar els boscos cremats perquè no es converteixin en zones desèrtiques, en serien algunes. La consellera també ha reclamat més "dinamisme" des de la mateixa administració a l'hora d'autoritzar actuacions com ara rompudes en zones forestals per poder-les cultivar, autoritzacions que, en aquest cas, són competència de Territori.     Jordà ha assenyalat que la "tragèdia" que va suposar l'incendi "ha de ser una oportunitat" per obrir un debat a fons sobre el paper del sector agrari en l'equilibri territorial, la lluita contra el despoblament, l'abandonament de terres i la gestió forestal. Així, ha defensat la necessitat d'un canvi de "marc mental" entre la concepció que és té entre món urbà i món rural i ha remarcat que la implementació de mesures per fer front a aquestes problemàtiques requereix que Agricultura pugui disposar de més recursos.    D'altra banda, Teresa Jordà ha reivindicat que el Departament d'Agricultura hauria de gestionar algunes de les competències relacionades amb qüestions com ara el medi natural que actualment depenen de Territori i Sostenibilitat. La responsable d'Agricultura ho considera una "absurditat absoluta" i sosté que seria de "sentit comú" que depenguessin d'Agricultura. Malgrat això, Jordà aposta, ara per ara, per millorar la coordinació entre departaments.  Gestió de les dejeccions ramaderes Jordà també ha posat en valor el Decret de gestió de la fertilització del sòl i de les dejeccions ramaderes, aprovat la setmana passada pel Govern. El seu objectiu, segons la consellera, és assegurar la qualitat dels sòls i de les aigües subterrànies, i garantir, a la vegada, la viabilitat i la sostenibilitat de les explotacions ramaderes del país. Així, aprofundeix en la bioeconomia circular i en un model de gestió basat en la valorització de les dejeccions com a recurs. També estableix una moratòria de dos anys per a ampliacions i construcció de noves granges en els 66 municipis del país que tenen un alt índex de càrrega ramadera. Jordà també ha ressaltat que és un decret "esperat i consensuat amb el sector".   Altrament, en declaracions a 'El Matí de Catalunya Ràdio', Teresa Jordà s'ha mostrat convençuda que la Pesta Porcina Africana "no arribarà a Catalunya" i ha remarcat que aquest objectiu és "una de les màximes prioritats" del departament. Així, ha posat de relleu les diferents actuacions que es porten a terme com ara controls a bestiar però també el compromís i el treball del sector per evitar que està malaltia pugui entrar al país. La desavinences JxCat-ERC contribueixen a la "desafecció política" En l'àmbit polític, la consellera d'Agricultura ha dit que les desavinences entre JxCat i ERC, generades per pactes en ajuntaments, consells i, sobretot a la Diputació de Barcelona, contribueixen a la "desafecció" de la ciutadania cap a la política. Tot i això, no creu que puguin afectar al Govern i considera que si aquest no acaba esgotant la legislatura serà per altres qüestions, sobretot pel fet de no poder aprovar pressupostos i haver de prorrogar els comptes per tercera vegada.

Summary: Jordà veu en la "tragèdia" de l'incendi una "oportunitat" per explicar al país la importància del sector agrari


El vicepresident i conseller d’Economia i Hisenda, Oriol Junqueras, ha presentat els pressupostos del 2017 com “els millors possibles” en el moment actual. Després d’entregar a la presidenta del Parlament, Carme Forcadell, el llapis de memòria i la tauleta amb els comptes de l’any que ve, Junqueras ha confiat que la cambra catalana els acabi aprovant després d’un debat que ha augurat “intens i apassionat”. Així mateix, ha recordat que els pressupostos s’han elaborat tenint en compte “totes les limitacions que existeixen”. D’altra banda, Forcadell ha fixat el calendari que a partir d’ara seguiran els pressupostos. La intenció, pendent de l’aprovació definitiva de la Junta de Portaveus, es que la votació final se celebri els pròxims 8 i 9 de febrer.  Al despatx de la presidenta del Parlament i amb la presència dels portaveus de tots els grups parlamentaris, Junqueras ha entregat la documentació del projecte de llei de pressupostos i de la llei de mesures fiscals i financeres del 2017. “Avui venim al Parlament a presentar aquests pressupostos convençuts que és la millor de les propostes possibles en aquests moments, amb totes les limitacions que sou conscients que existeixen”, ha manifestat. A més, ha augurat un debat “intens i apassionat” que confia que acabi amb l’aprovació dels “millors pressupostos possibles”, segons ha insistit.  Per la seva banda, Forcadell ha explicat la seva proposta de calendari que aquest dimarts ratificarà la Junta de Portaveus. Està previst que el debat a la totalitat als pressupostos se celebri el 20 de desembre a les 15h, del 16 al 20 de gener es faran els debats en comissió i, finalment, el debat i votació final es farà al ple del Parlament del 8 i 9 de febrer. Després de l’entrega dels pressupostos, Junqueras es reuneix amb el portaveus econòmics dels grups parlamentaris i, posteriorment, presentarà el contingut dels comptes en roda de premsa.

Summary: Junqueras confia que el Parlament aprovi els “millors pressupostos possibles” en l’actual moment


"Que es limiti a donar-se de baixa del partit per mantenir l'acord amb C's em sembla absolutament lamentable", diu la portaveu ACN Barcelona.- La portaveu del Govern i consellera de la Presidència, Neus Munté, ha reconegut aquest dijous que sent "vergonya aliena" pel que està passant amb el PP i Rita Barberá. "Que es limiti a donar-se de baixa del partit per mantenir l'acord amb C's em sembla absolutament lamentable", ha reconegut Munté en declaracions a La Xarxa, on ha apuntat que aquest cas exemplifica per què molta gent sent desafecció respecte a la política i especialment envers el PP, "que és vist com un partit que està representant bona part dels motius d'aquesta desafecció". Barberá té intenció de mantenir-se com a senadora del grup mixt.

Summary: Munté sent "vergonya aliena" pel que està passant amb el PP i Rita Barberá